**МОТИВИ**

към проект на Наредба за изменение на Наредба № РД-02-20-25 от 3 декември 2012 г. за условията и реда за издаване на удостоверение за вписване в регистъра на консултантите за оценяване на съответствието на инвестиционните проекти и/или упражняване на строителен надзор

Проектът на Наредба за изменение на Наредба № РД-02-20-25 от 3 декември 2012 г. за условията и реда за издаване на удостоверение за вписване в регистъра на консултантите за оценяване на съответствието на инвестиционните проекти и/или упражняване на строителен надзор (Наредба № РД-02-20-25 от 3 декември 2012 г.) има за цел да приведе нейните разпоредби в съответствие с измененията и допълненията на Закона за устройство на територията (ЗУТ).

Предложеният проект е разработен и в изпълнение на Решение № 704 на Министерския съвет от 2018 г. за приемане на мерки за трансформация на модела на административно обслужване. В Решение № 704 на Министерския съвет от 2018 г. за приемане на мерки за трансформация на модела на административното обслужване е посочено, че в наредбата се изисква от лицата, които подават заявление за регистрация да представят документи (напр. за липса на данъчни задължения, за придобито образование и професионална квалификация), които могат да бъдат набавени по служебен път.

Със Закона за изменение и допълнение (ЗИД) на Закона за устройство на територията /ЗУТ/ (Обн. ДВ, бр. 92 от 2017 г., в сила от 01.01.2018 г.) е изменен чл. 167, ал. 3, като е регламентирано Дирекцията за национален строителен контрол да изисква по служебен път информация за наличие или липса на задължения по чл. 87, ал. 11 от Данъчно-осигурителния процесуален кодекс за съответния търговец.

Съгласно ал. 4 на чл. 167 (Обн. ДВ, бр. 1 от 2019 г., в сила от 01.01.2019 г.), за издаване на удостоверение за извършване на дейностите по чл. 166, ал. 1, т. 1 от ЗУТ, Дирекцията за национален строителен контрол изисква по служебен път документ за признаване на придобито висше образование в чуждестранни висши училища, издаван от Националния център за информация и документация.

Със ЗИД на ЗУТ (ДВ, бр. 103 от 2017 г., в сила от 01.01.2018 г.) е допълнена разпоредбата на чл. 167, ал. 1, т. 2 от закона, като обстоятелствата относно съдимостта на българските граждани се установяват служебно от Дирекцията за национален строителен контрол.

Предлаганите изменения на Наредба № РД-02-20-25 от 3 декември 2012 г. са както следва:

В проекта на наредба е предвидено в чл. 8, ал. 2, т. 2 и т. 8, ДНСК да изисква по служебен път информацията по чл. 87, ал. 11 от ДОПК и да установява служебно обстоятелствата относно съдимостта на българските граждани.

В съответствие с разпоредбата на чл. 167, ал. 4 от ЗУТ е предложено изменение на чл. 8, ал. 2, т. 4, б.“а“ от наредбата и е предвидено ДНСК да изисква по служебен път документ за признаване на придобито висше образование в чуждестранни висши училища.

В чл. 12, ал. 1 от проекта на наредба е уредена възможността, удостоверението за вписване н регистъра или отказът за вписване да бъдат връчвани на заявителя не само лично, но и по електронен път или чрез лицензиран пощенски оператор, при поискване от страна на заявителя.

Предвидено е изменение на чл. 15, като отказът за вписване в регистъра да се съобщава писмено на заявителя и да може да се обжалва по реда на Административнопроцесуалния кодекс.

С приемането на проекта на наредба ще се постигне съгласуваност на нейните разпоредби с разпоредбите на ЗУТ и ще се изпълнят съответни мерки съгласно Решение № 704 на Министерския съвет от 2018 г. за приемане на мерки за трансформация на модела на административното обслужване, в резултат на което ще се подобри административното обслужване.

За прилагане на предложения проект на наредба не са необходими финансови и други средства.

Изготвеният проект за изменение на Наредба № РД-02-20-25 от 3 декември 2012 г. не въвежда изисквания на правото на ЕС

На основание Закона за нормативните актове, срокът за обществено обсъждане след публикуване проекта на наредба и мотивите на Портала за обществени консултации, на интернет страниците на Министерството на регионалното развитие и благоустройството и на Дирекция за национален строителен контрол, е 30 дни.